32ኛው የአፍሪካ ህብረት የመሪዎች ጉባኤ በሠላም መጠናቀቁን የአዲስ አበባ ፖሊስ ኮሚሽን አስታወቀ
32ኛው የአፍሪካ ህብረት የመሪዎች ጉባኤ ያለምንም የፀጥታ ችግር በሠላም መጠናቀቁን የአዲስ አበባ ፖሊስ ኮሚሽን አስታወቀ፡፡የከተማዋ ነዋሪዎች ከፀጥታ ኃይሉ ጎን በመቆም ላበረከቱት ቀና ትብብር የፖሊስ ኮሚሽኑ ምስጋናውን አቅርቧል፡፡ከጥር 30 እስከ የካቲት 4፤2011 ዓ.ም የተካሄደው ጉባኤ በሰላም ተጀምሮ እንዲጠናቀቅ መላው ህብረተሰብ ለዘመናት ያካበተውን እውነተኛ የእንግዳ ተቀባይነት ባህሉን ተጠቅሞ ከፀጥታ ኃይሉ ጎን በመቆም ተገቢውን ትብብር ማድረጉን ፖሊስ ኮሚሽን ገልጿል፡፡እንግዶቹ ለልዩ ልዩ ጉዳዮች በአጀብ በሚንቀሳቀሱበት ወቅት በፍፁም ትዕግስት ለእንግዶች ቅድሚያ በመስጠት፣ ለአጀብ ስራ መንገድ ተዘግቶ ለተሽከርካሪ ክፍት እስከሚሆን ድረስ አሽከርካሪዎች ትዕግስት ተላብሰው በመጠበቅ፣ ህዝቡ ከፖሊስና ከሌሎች የፀጥታ አካላት ጎን በመቆም ጉባኤው በሰላም ተጀምሮ እንዲጠናቀቅ ላበረከተው ጉልህ አስተዋፅኦ ምስጋናውን አቅርቧል፡፡በተጨማሪም ቀን ከሌሊት ደከመኝ ሰለቸኝ ሳይሉ ኃላፊነታቸውን በትጋት ለተወጡ ለመላው የፀጥታ አካላትን አመስግነዋል፡፡ህብረተሰቡ የከተማውን ፀጥታ አሰተማማኝ እንዲሆን እያደረገ ያለውን የዘወትር ትብብሩን አጠናክሮ እንዲቀጥል የአዲስ አበባ ፖሊስ ኮሚሽን ጥሪውን አስተላልፏል፡፡